豫章逢故人歌
作者：雙漸
朝代：宋

paragraphs: 樂天嘗日潯陽渚，舟中曾遇商人婦。
坐間因感琵琶聲，爲託微詞寫深訴。
因重佳人難再得，故言何必曾相識。
今日相逢相識人，青衫拭淚應無極。
我因從官臨川去，豫章城下風帆駐。
續有翩翩畫舸來，斜陽共繫垂楊樹。
綠窗相近未多時，紅簾半動聞私語。
認得舟中是故人，從人來自韶陽路。
柔情脉脉不得通，餘時冉冉時聞度。
借問舟中是誰氏，長自廬江佳麗地。
蘇姓從來字小卿，桃葉桃根皆姊妹。
十歲清歌已遏雲，十一朱顔妬桃李。
十二能描新月眉，十三解綰烏雲髻。
亂花溪上偶相逢，一託深心許爲壻。
翠鬟曾翦繫平生，暗斷金釵爲盟誓。
無何官難兩相忘，因茲流落來天際。
揚州一夢今何處，風月心情向誰訴。
筭來爭似不相逢，空感當時無限事。
昔日風光曾作主，今日風光如驀路。
腸斷江頭夜不眠，風帆明日東西去。